AaB har ikke tabt en kamp i halvanden måned. Alligevel skal holdet levere noget ekstraordinært mod Sampdoria, hvis holdet vil spille sig videre i UEFA Cuppen. Torsdag aften skal AaB'erne forsøge at spille sig ind i UEFA Cuppens gruppespil med et godt resultat mod Sampdoria. For fjorten dage siden klarede træner Erik Hamréns tropper uafgjort 2-2 i Italien, og holdet står derfor med gode chancer for videre avancement. Men selv om AaB i øjeblikket rider på en succesbølge, så tager den svenske træner intet for givet. Hamrén mener, at Sampdoria denne gang vil være bedre forberedt på opgaven end til det første møde i Norditalien. Samtidig skal Rade Prica og holdkammeraterne inde på banen levere endnu en pragtpræstation. Skal præstere 100 pct. - Vi skal præstere 100 procent, som vi gjorde nede i Genova. Vi skal spille disciplineret og være stærke defensivt. Og så snart vi vinder bolden, så skal vi om muligt præstere endnu bedre, end vi gjorde dernede, siger Erik Hamrén, der forventer at se et velforberedt og tændt italiensk hold på Aalborg Stadion. Mens Sampdoria atter har stjerneangriberen Antonio Cassano til rådighed, så har AaB også et hemmeligt våben klar i uforudsigelige Siyabonga Nomvethe, der afsonede en karantænedag i det første opgør. De eneste spillere, som er udenfor hos nordjyderne er de to skadede, Patrick Kristensen og Benedict Vilakazi. /ritzau/

Referat:
Men AaB tror på chancen på hjemmebane